|  |  |
| --- | --- |
| Numri i lëndës: | 2021:261454 |
| Datë: | 26.12.2023 |
| Numri i dokumentit: | 05117679 |

**P.nr.652/21**

**NË EMËR TË POPULLIT**

**GJYKATA THEMELORE NË PRISHTINË - DEGA NË LIPJAN**, në përbërje prej gjyqtarit të vetëm gjykues Selman Salihu, me pjesëmarrjen e bashkëpunëtorit profesional Adolin Aliaj, në çёshtjen penale kundër të pandehurit E. O. nga fshati K., Komuna L., për shkak të veprës penale Ngasja në gjendje të paaftë apo të dehur nga neni 371 par. 3 të KPRK-së, i akuzuar sipas aktakuzës së Prokurorisë Themelore në Prishtinë - Departamenti i Përgjithshëm, PP.nr.5322/21, të datës 21.12.2021, pas mbajtjes së shqyrtimit fillestar publik me datë 19.12.2023, në prani të Prokurorit të Shtetit Hava Krasniqi, të pandehurit E. O., dhe mbrojtëses së tij, avokates M. M., me datë 26.12.2023 publikisht shpalli, dhe përpiloi këtë:

**A K T G J Y K I M**

Kundër tё pandehurit:

**E. O.,** nga i ati Xh. dhe nëna Z., e gjinisë R., i lindur me datë ..., në fshatin K. Komuna L. ku edhe jeton, ka të kryer shkollën e mesme, i fejuar, i gjendjes së dobët ekonomike, me numrër personal të letërnjoftimit ..., shqiptar, Shtetas i Republikës së Kosovës.

**Ë SH T Ë    F A J T O R**

**Sepse:**

I pandehuri E. O., me datë 08.10.2021, rreth orës 03:40, deri sa e drejtonte automjetin WV Cady ngjyrë e bardhë, me targa ... në fshatin H. Komuna e L., ka rrezikuar trafikun publik, ashtu që e kishte drejtuar automjetin nën ndikimin e alkoolit me 0.85 ‰promil në gjak, në atë mënyrë që nuk kishte ndalur automjetin në shenjën e dhënë nga zyrtarët policor, me ç`rast kishte humbur kontrollën mbi veturën të cilën e drejtonte dhe kishte dalur nga rruga e si pasojë lëndime trupore kishte pësuar pasagjeri A. O. , si të tilla këto lëndime trupore bëjnë pjesë në dëmtime të rënda trupore.

Me këtë ka kryer veprën penale Ngasja në gjendje të paaftë apo të dehur nga neni 371 par. 3 të KPRK-së.

Andaj, gjykata në pajtim me nenet: 1, 2, 4, 7, 8, 17, 21, 38, 39, 46, 47, 48, 49, 69 dhe 70 të KPRK-së, si dhe në pajtim me nenin 364 dhe 365 të KPPRK-së, të pandehurin e lartcekur e gjykon me:

**DËNIM ME KUSHT**

I. Të pandehurit E. O., gjykata i shqipton dënim me burgim në kohëzgjatje prej 1 (një) viti, ndërsa gjykata dënimin e shqiptuar nuk do ta ekzekutojë në afatin kohor prej 2 (dy) viteve, nga dita e plotfuqishmërisë se këtij aktgjykimi nëse i pandehuri nuk kryen vepër të re penale.

II. Obligohet i akuzuari që në emër të shpenzimeve të procedurës, të paguaj paushallin gjyqësor në shumë prej 20€ (njëzetë euro), ndërsa për programin për kompensimin e viktimave të krimit shumën prej 30€ (tridhjetë euro), e të gjitha këto në afat prej 15 ditësh nga dita e plotfuqishmërisë së këtij aktgjykimi.

III. I dëmtuari: A. O., me vendbanim në fshatin K., Komuna L., për realizimin e kërkesës pasurore – juridike, udhëzohet në kontest juridiko – civil.

**A r s y e t i m**

Prokuroria Themelore në Prishtinë, me Aktakuzën e saj PP.nr.5322/21, të datës 21.12.2021, e ka akuzuar të pandehurin E. O., për shkak të veprës penale Ngasja në gjendje të paaftë apo të dehur nga neni 371 par. 3 të KPRK-së.

Në shqyrtimin fillestar të mbajtur me datë 19.12.2023, gjyqtari i vetëm gjykues pas udhëzimit të të pandehurit për të drejtat e tij, i pandehuri ka deklaruar se e ka kuptuar aktakuzën që i është lexuar, e ndjen veten fajtor, dhe e pranon fajësinë me vullnetin e tij, pa presion, dhe me vetëdije të plotë, nuk e kundërshton aktakuzën, dhe është i bindur për pasojat e pranimit të fajsisë, duke shtuar se është hera e parë që i ka ndodhur një gjë e tillë, është penduar për këtë, dhe thekson se atë ditë ka pirë pak edhe për një moment e ka humbur kontrollin për shkak të kushteve të rrugës dhe lëndime ka pësuar kushëriri i tij A. O., të cilin deklaron se e ka shok dhe se me të njëjtin është rritur sëbashku dhe i ka ardhur keq për atë se çfarë i ka ndodhur atij. Ka shprehur keqardhje për rastin dhe faktin se është në gjykatë, duke premtuar se nuk do të përsërisë më veprën penale dhe as nuk e ka përsëritur, dhe se tani e tutje është shumë më i kujdesshëm në komunikacion rrugor.

Mbrojtësja e të pandehurit avokate M. M., pas deklarimit të të pandehurit ka deklaruar se, e mbështet pranimin e fajësisë së të mbrojturit të saj pasi që është bërë në bazë të dispozitave ligjore dhe në bazë të KPPK-së, duke theksuar se i njejti nuk ka pasur qëllim, dashje që të shkaktojë vepër penale, mirëpo për shkak të alkoolit që ka përdorur, dhe kushteve atmosferike, lagështisë së rrugës ka ardhur deri tek shkaktimi i aksidentit. Duke theksuar keqardhjen që i mbrojturi i saj ka shprehur ndaj të dëmtuarit A. O., për atë se çfarë ka ndodhur, dhe nga ajo kohë ka qenë i kujdesshëm në ngasje të automjetit dhe se me të dëmtuarin kanë raporte të mira familjare, premtimin e dhënë se tani e tutje do të jetë më i kujdesshëm në komunikacion, e poashtu edhe mosha e re, i ka propozuar gjykatës që të merr parasysh rrethanat lehtësuese si pranimin e fajësisë, sasinë e vogël të konsumit të alkoolit, moshën e re, gjendjen ekonomike të të mbrojturit të saj, dhe të njejtit të i shqiptojë një dënim sa më të ulët, duke japur pëlqim që në rast se gjykata eventualisht jep dënim me burgim nën minimumin e paraparë i njejti dënim të zëvendësohet me dënim me gjobë.

Prokurori i shtetit pas deklarimit të të pandehurit ka deklaruar se pajtohet me pranimin e fajësisë nga ana e të pandehurit, dhe i njëjti është në pajtim me provat të cilat gjenden në shkresat e lëndës e në bazë të cilave edhe është ngritur aktakuza. Duke i propozuar gjykatës që të njëjtin ta shpallë fajtor dhe ta dënojë sipas ligjit, duke pasur parasysh pranimin e fajësisë si rrethanë lehtësuese gjatë marrjes së vendimit.

Gjyqtari i vetëm gjykues, i bindur se i pandehuri e ka kuptuar natyrën dhe pasojat e pranimit të fajit, pranimi i fajësisë është bërë në mënyrë të vullnetshme, pranimi i fajit mbështet në faktet e çështjes që i përmban aktakuza, dhe se aktakuza nuk përmban asnjë shkelje të qartë ligjore ose gabime faktike, konform nenit 241 dhe 242 të KPPK-së, gjykata e pranoi pranimin e fajësisë nga ana e të pandehurit, për shkak të veprës penale, të përshkruar si në dispozitiv të këtij aktgjykimi.

Gjykata mbi bazën e pranimit të fajsisë dhe vlerësimit mbi provat nga faktet e konstatuara në drejtim të vërtetimit të gjendjes faktik, analizojë dhe administrojë të gjitha provat si nga shkresat e lëndës. Këto prova i janë bashkangjitur lëndës dhe janë në përputhshmëri me aktakuzën dhe përshkrimin e saj, dhe janë në përputhshmëri me pranimin e fajsisë sipas deklaratës së të pandehurit. Andaj, gjykata vërtetoi bindjen në bazë të çmuarjes së lirë të provave dhe sipas bindjes së lirë, se i pandehuri me veprimet e tij është inkriminuar në veprën penale Ngasja në gjendje të paaftë apo të dehur nga neni 371 par. 3 të KPRK-së. Andaj, të njëjtin edhe e shpalli fajtor si në dispozitiv të këtij aktgjykimi.

Me rastin e caktimit të llojit dhe tё lartësisë së dënimit gjykata pati parasysh të gjitha rrethanat lehtësuese dhe rënduese të parapara me nenin 69 dhe 70 të KPRK-së, ashtu që si rrethana lehtësuese gjykata për të pandehurin e vlerёsoi pendimin për veprimet e tij, premtimin e dhënë para gjykatës se nuk do ta përsërisë veprime të tilla, gjendjen e vështirë familjare, moshën e re të të pandehurit dhe sjelljen që i njëjti ka pasur pas kryerjes së kësaj vepre penale, e veçanërisht pranimin e fajësisë nga ana e të pandehurit, e si rrethana rënduese gjykata pati për bazë intesitetin e rrezikimit apo dëmtimit të vlerës së mbrojtur, dhe të njejtit i shqiptojë dënimin e paraparë si në dispozitiv të këtij aktgjykimi, duke qenë e bindur se me një dënim të tillë do të arrihet qëllimi i dënimit në pajtim me nenin 38 të KPRK-së. Në rastin konkret gjykata vlerësoi se dënimi i shqiptuar si në dispozitivin e aktgjykimit, është në proporcion me peshën e veprës penale, me sjelljen dhe rrethanat e kryesit, me shkallën e rrezikshmërisë shoqërore dhe përgjegjësinë e kryesit, me bindje se dënimi i tillë do të ndikoj në risocializimin dhe riedukimin e kryesit, si dhe do të ndikoj tek të tjerët të mos kryejnë vepra penale, ngritjen e moralit dhe forcimin e detyrimit për respektimin e ligjit, çka është edhe qëllimi i dënimit sipas nenit 38 te KPRK-së.

Gjykata duke vendosur lidhur me shpenzimet e procedurës, në kuptim të nenit 452 paragrafi 1 i KPPRK-së, ngarkoi të pandehurin lidhur me shpenzimet e procedurës.

Vendimi për kompensimin e shpenzimeve të procedurës dhe paushallit gjyqësor është marrë konform nenit 449 par. 1 dhe 2 , nën-paragrafi 2.1 dhe 2.6 të KPPRK-së, ndërsa vendimi për pagesën për programin për kompensimin e viktimave të krimit u mor konform nenit 36 paragrafi 3 nën paragrafi 3.1 të Ligjit nr.08/L-109 për Kompensimin e Viktimave të Krimit.

Vendimin për udhëzimin e palës së dëmtuar në kontest juridiko – civil, gjykata e mori në bazë të nenit 462 par.1 dhe 2 të KPPRK-së.

Nga arsyet e cekura më lartë u vendos si në dispozitiv të këtij aktgjykimi.

**GJYKATA THEMELORE NË PRISHTINË**

**DEGA NË LIPJAN**

**P.nr.652/21 me datë 26.12.2023.**

**Gjyqtari i vetëm gjykues**

**Selman Salihu**

**UDHËZIM JURIDIK:** Kundër këtij aktgjykimi është e lejuar ankesa, ne afat prej 30 dite nga dita e dorëzimit të të njëjtit. Ankesa i drejtohet Gjykatës së Apelit në Prishtinë, përmes kësaj gjykate.